text: Bilisten: Ramte ingen ved blokade
  13 april 2012 kl. 14.40
  Der var ingen blokadevagter, der blev kørt ned. Det siger direktør Claus Pedersen fra SJ Tagentreprise, Børkop, om en episode ved restaurant Vejlegården i dag.
  
  - Vi var nogle stykker på restaurenten for at holde møde og spise frokost. Mens vi var der, flyttede blokadevagterne deres skilte hen bag min bil, så den ikke kunne komme ud. Jeg advarede dem fem gange, og måtte så tilsidst køre over skiltene for at komme ud, fortæller direktøren.
  - Der var ikke nogen vagter, der blev kørt ned! Vi bakkede stille og roligt ud fra restauranten, slutter han. 
  3F har anmeldt til politiet, at en blokadevagt blev påkørt. 
  Det afviser Claus Pedersen, som antyder, at 3F provokerer og forsøger at piske en stemning op.
  
  Afhørt
  Claus Pedersen blev sidst på eftermiddagen afhørt af politiet. Han har bedt politiet undersøge de overvågningsvideoer, som findes fra området.
  Claus Pedersen fastholder, at han ikke har været i nærheden af at ramme nogen. Han vil forbeholde sig ret til at sagsøge 3F for falsk anmeldelse, hvis fagforbundet fastholder politi-anmeldelsen.
  Ifølge den pressemeddelelse, som 3F i Vejle har udsendt i dag blev blokadevagten påkørt af bilisten. Den udlægning fastholder lokalformand Martin Jensen til aften over TV SYD.
  